Mnangagwa: Silokudla Komuntu Wonke Owehlelwe Yingozi Yezulu Lesiphepho uCyclone Idai 
“Asifuni ukuzwa ukuthi kulomuntu obulewe yindlala. Silokudla komuntu wonke. Silungisa ukuthi omanjinela balungise wonke amabholoho abhidlikileyo. Sifisa ukuthi kwakhiwe aqinileyo.”
WASHINGTON — UMongameli Emmerson Mnangagwa uthi akulamuntu ozabulawa yindlala endaweni okube lezulu lesiphepho uCyclone Idai elibulele abantu abafika phose ikhulu esabelweni seManicaland. UMnangagwa wethule umbiko lo eChimanimani ngoLwesibili ngesikhathi ehlola umonakalo odalwe lizulu leli. Ubehamba lomsekeli wakhe uRetired General Constantino Chiwenga, uNkosikazi Oppah Muchinguri-Kashiri, obona ngezomvekela, lezinye iziphathamandla zikahulumende. UMnangagwa uthe bazathola usizo labo ababhekane lomonakalo odalwe lizulu lesiphephe. “Asifuni ukuzwa ukuthi kulomuntu obulewe yindlala. Silokudla komuntu wonke. Silungisa ukuthi omanjinela balungise wonke amabholoho abhidlikileyo. Sifisa ukuthi kwakhiwe aqinileyo.” Okwenziwa nguMnangagwa kunconywa ngabakubandla lakhe abagoqela uMnu. Believe Gaule. Kodwa-ke uMnu. Sibasa Tshuma, ohlala eFilabusi esabelweni seMatabeleland South, uthi akuqedekali okwenziwa nguMnangagwa. Kusenjalo, abaculayo, imbongi labanye abadabuka eZimbabwe bakhangelelwe ukuthi bazakwenza umhlangano wokudingela abantu beManicaland uncedo kulandela izulu lesiphepho uCyclone Idai elibulele abantu abanengi labhidliza lezakhiwo ezitshiyeneyo. Imbongi ehlala eVictoria Falls, uObert Dube, uthi bazama ukunceda abahluphekileyo. Inhlanganiso ezitshiyeneyo ziqhubekela phambili ziqoqa imali lokunye okokunceda abantu eManicaland. Kubikwa ukuthi ikolitshi lemfundo ephezulu eyeUniversity of Zimbabwe layo incedise ngengubo, imithi lokunye. Omunye obefunda ekolitshini lelo, uTinashe Kutsirai, ubhubhe engozini le ngesikhathi esebenza kuhlangothi lukahulumende olubona ngezemvelo olwe Environment Management Agency.